Ha основу члана 65. став 2. Закона о Војсци Србије („Службени гласник PC”, бр. 116/07, 88/09, 101/10 – др. закон, 10/15, 88/15 – УС, 36/18, 94/19 и 74/21 – УС) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

о изменама Уредбе о оцењивању професионалних војних лица

Члан 1.

У Уредби о оцењивању професионалних војних лица („Службени гласник PC”, бр. 17/16 и 30/19), у члану 6. став 2. мења се и гласи:

„По истеку периода за оцењивање, оцењивач припрема оцену за професионално војно лице. Оцењивач саопштава оцену професионалном војном лицу најкасније 15 дана по истеку периода за оцењивање, а изузетно, уколико су оцењивач или професионално војно лице које се оцењује у том периоду одсутни из команде, јединице, односно установе оцена се саопштава професионалном војном лицу одмах, а најкасније три дана по повратку у команду, јединицу, односно установу.”

Члан 2.

Члан 13. мења се и гласи:

„Члан 13.

Професионално војно лице не оцењује се ако је на дужности провело мање од годину дана, осим лица из члана 11. став 2. ове уредбе.

Професионално војно лице не оцењује се по елементу „Оспособљеност према резултатима физичке провере” критеријума „Физичка способност” у случајевима када:

1) је ослобођено обавезне провере физичке способности у складу са налазом, оценом и мишљењем Војнолекарске комисије којим је оцењено ограничено способно за службу у Војсци Србије;

2) у календарској години навршава 56 година живота и више.

Професионално војно лице које подлеже обавезној провери физичке способности не оцењује се по елементу „Оспособљеност према резултатима физичке провере” критеријума „Физичка способност”, ако је у календарској години:

1) спречено да врши дужност због трудноће, породиљског одсуства, неге детета или посебне неге детета;

2) на служби у иностранству или на школовању и усавршавању у иностранству;

3) у стању у служби на лечењу, односно боловању;

4) у стању мировања.”

Члан 3.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-7745/2025

У Београду, 17. јула 2025. године

В Л А Д А

|  |  |
| --- | --- |
|  | ПРЕДСЕДНИК  проф. др Ђуро Мацут |